“ሜቴክ በሰባት ዓመት ከሰራው ይልቅ በሁለት ዓመት የተከናወኑ   የብረታብረት ስራዎች አመርቂ ናቸው” ኢንጂነር ክፍሌ ሆሮ   የታላቁ ህዳሴ ግድብ ሥራ አስኪያጅ
አዲስ አበባ፤ የታላቁ የህዳሴ ግድብ ግንባታ ከብረታ ብረትና ኢንጂነሪንግ ኮርፖሬሽን /ሜቴክ/ ተነጥቆ ሌሎች ኮንትራክተሮች ከተሰጠ በኋላ ባለፉት ሁለት ዓመታት የተሰሩት ስራዎች አመርቂ ናቸው ሲሉ የታላቁ የኢትዮጵያ ህዳሴ ግድብ ፕሮጀክት ሥራ አስኪያጅ ኢንጂነር ክፍሌ ሆሮ ገለጹ፡፡ 
የኢትዮጵያ ህዳሴ ግድብ ፕሮጀክት ሥራ አስኪያጅ ኢንጂነር ክፍሌ ሆሮ እንደገለጹት፤ ግድቡ እንዳይጠናቀቅ መሰናክል ሆኖ ከቆየው ከሜቴክ ተነጥቆ የብረታ ብረት ስራዎች ወደ ሁለትና ሶስት የተለያዩ ኮንትራክተሮች እንዲተላለፉ በማድረግ የተወሰነው ውሳኔና የተሰራው ስራ አመርቂ ውጤት አስገኝቷል፡፡ 
እንደ ኢንጂነር ክፍሌ ገለጻ፤ ቀደም ሲል ብረታ ብረትና ኢንጂነሪንግ ኮርፖሬሽን / ሜቴክ/ ከስራው ሲወጣ 25 በመቶ ብቻ የነበረው የኤሌክትሮ መካኒካል ስራዎች አሁን ላይ 44 በመቶ ደርሷል። በሜቴክ ሲሰራ የነበረው የሃይድሮሊክ ስቲል ስትራክቸር የታችኛው ክፍል ውሃ ማስተንፈሻ የብረት ስራዎች ጥራታቸውን ያልጠበቁ እና ብየዳቸውም በሙያዊ መንገድ የተገጠሙ ባለመሆናቸው እንዲነሱ ተደርጎ እንደገና በጥራት እየተገነቡ ይገኛሉ። 
ስራ አስኪያጁ አክለው እንደገለጹትም በተመሳሳይ የቅድመ ሃይል ማመንጫ የብረታብረት ስራው ጋር በተያያዘ የተቀመጡ ብረቶች የጥራት ችግር ስለነበረባቸው እንደገና ተነስተው ተገንብተዋል። በህዳሴው ግድብ ግንባታ ጥቅም ላይ የሚውሉ ብረቶች ጥራት መጠበቅ አስፈላጊ ከመሆኑም በላይ ብይዶቹ በትክክለኛው መንገድ መከናወን አለባቸው። እያንዳንዱ ብይድም በአልትራሳውንድ እና በኤክስሬይ መሳሪያዎች እየተፈተሸ በሳይንሳዊ መንገድ የሚገነባ ስራ ነው። ግድቡ ላይ ግን ቀድሞ የነበረው ብረት እንደነበር ቢቀመጥ ምናልባት 10 ዓመት አገልግሎ እንደገና ከባድ ጥገና ውስጥ የሚያስገባና ሀገሪቱም ላይ
 ከባድ ኪሳራ የሚያደርስ ነበር። 
እንደ ኢንጂነር ክፍሌ ከሆነ፤ ዋናው ግድብ አሁን ላይ ዳር እና ዳር ተጠናቆ መሃሉ ነው የሚቀረው፤ ይህ ጥርሱ እንደወለቀ አይነት ሰው ነው የሚመስለው። ይህም የብረታ ብረት ስራዎች ቀድሞ ባለመጠናቀቃቸው ምክንያት የተፈጠረ ክፍተት ነው። አሁን ላይ ግን ችግሩን የሚቀርፍ ስራ በጥራትና በወቅቱ እየተከናወነ ስለመሆኑ በየጊዜው እየተፈተሸ ስራው እየተካሄደ ይገኛል። በተያዘው እቅድ የሚኬድ ከሆነ ከግድቡ አካላት ጋር የሚከናወኑ የብረታብረት ተከላ ስራዎች እስከ መጪው ክረምት ተጠናቀው የግድቡ ስራ ይቀጥላል። 
ግድቡ 100 ዓመት ሊቆይ የሚችል መዋቅር ነው ያለው የሚሉት ኢንጂነር ክፍሌ፤ በመሆኑም በግድቡ ግንባታ ጥቅም ላይ የሚውሉ ብረቶች ጥራታቸውን የጠበቁ የመሆናቸው ጉዳይ የግድ መሆኑን ተናግረዋል። በአለም ላይ በታዩ ግንባታዎች ብረቶቻቸው ተበልተውና ኮንክሪታቸው ፈርሶ ለአደጋ ያጋለጡ ግድቦች መኖራቸውን በመጥቀስ፤ ችግሩን እንዳይከሰት በኢትዮጵያ መንግስት ውሳኔ መሰረት የብረታብረትና ኢንጂነሪንግ ኮርፖሬሽን ስራ ለሌላ ተቋራጭ መሰጠቱ የግድቡ ግንባታ ወደትክክለኛ መስመር የመለሰ መሆኑን አስረድተዋል። በመሆኑም በተወሰደው እርምጃ ትክክለኛ
 ስራውን ለማከናወን ለሚችል ኮንትራክተር በመስጠት የተወሰደው እርምጃ ሰፊ ለውጥ እያመጣ እንደሚገኝ እና ያለፉት ሁለት ዓመታት በቀጣይ የግድቡን ግንባታ በጥራት ለማጠናቀቅ ለሚደረገው ስራ ወሳኝ ዓመታት እንደነበሩ ገልጸዋል። 
እንደ ስራ አስኪያጁ ከሆነ፤ የታላቁ ህዳሴ ግድብ
 እ.ኤ.አ. ከሶስት ዓመታት በፊት በ2017 መጠናቀቅ የነበረበት ቢሆንም እስከአሁን ያልተጠናቀቀው በኤሌክትሮ መካኒካል ስራውን በሚያከናውነው አካል ጥራት እና የመዘግየት ችግር ምክንያት ነው።
በአሁኑ ወቅት ስራው በጥራትም ሆነ በፍጥነት በማከናወን ላይ መሆኑን የገለጹት ስራ አስኪያጁ አጠቃላይ የግድቡ አፈጻጸምም 72.4 በመቶ መድረሱን ጠቁመዋል፡፡
 አዲስ ዘመን መጋቢት 26/2012በጋዜጣው ሪፖርተር